Imtella' April 23, 2021 - Aġġornata 23 Ta' April, 2021 12:20pm Bluha ta' tliet żgħażagħ setgħet swiet il-ħajja ta' wieħed minnhom li xxabbat minn għoli ta' diversi sulari ma' binja abbandunata f'Wied il-Għajn. Dan biex jieħu ritratt tiegħu mdendel mal-binja u jtellgħu fuq il-midja soċjali. Filmat ippubblikat fuq il-midja soċjali juri t-tliet żgħażagħ fuq is-saqaf ta' dik li kienet il-lukanda Jerma. F'ħin bla waqt, wieħed minnhom jidher jiddendel mal-binja minn għoli ta' madwar tliet sulari. Żagħżugħ ieħor jidher jiġbidlu ritratt tiegħu jixxabbat mal-binja b'periklu kbir għall-ħajtu. Il-filmat ġab il-kundanna ta' bosta waqt li ssoktaw l-appelli biex tittieħed azzjoni konkreta biex din il-binja titwaqqa' jew tingħalaq kif suppost sakemm terġa' tiġi żviluppata.